એ વાત સાચી કે પૂંછડી કુદરતી હતી, પણ આપણે એવા યુગમાં પણ આવી ગયા છીએ જેમાં કુદરતી-અકુદરતીના ભેદ જ જાણે કે પડકારાયેલા છે. બધાં અંગોનું પ્રત્યારોપણ થાય છે, ત્યારે આ સ્માર્ટફોનનું ‘હસ્તારોહણ’ નાની ઘટના નથી. નાનાં બાળકોને શિક્ષણ વિના આવડી જાય તેવી કુદરતી ‘સામાજિકતા’ પ્રાપ્ત કરી લીધી છે. રોડપતિથી કરોડપતિ સુધીનાની હસ્તરેખા જેમ જ વિવિધ સ્વપે આવેલા આ યંત્રે આપણને પકડી લીધા છે, મનુષ્યે શોધેલા બીજા કોઈ પણ યંત્ર કરતાં આનો પગપેસારો (?), ઘૂસણખોરી (?) કરતાં આંતરપ્રવેશ વધુ સરળ અને સફળ રહ્યો છે. ટેક્નોલોજી આપણી લાગણીઓ સાથે રમત કરે છે કે એક પ્રકારનું અમાનવીયપણું ઊભું કરે છે તેવા આક્ષેપો કે દલીલો બીજી ટેક્નોલોજી માટે સંભળાય કે અનુભવાય છે તેવી આ મોબાઈલ-સ્માર્ટફોન માટે સંભળાતી નથી.